ভরদুপুরেও আলোআঁধারি। ছাদে মাকড়সার ঝুল। মাথার উপরে বিপজ্জনকভাবে রয়েছে বহু দিনের পুরনো বিদ্যুতের তার। তার মধ্যেই বেচাকেনা চলছে ল্যান্সডাউন পুরবাজারে।   
বাজারের পরিকাঠামো উন্নত করতে পাশেই শুরু হয়েছিল নতুন ভবন তৈরির কাজ। কথা ছিল, ব্যবসায়ীদের সেখানে স্থানান্তরিত করা হবে। কিন্তু দু’দশকের বেশি সময় পরেও সম্পূর্ণ হয়নি সেই কাজ।
ফল ব্যবসায়ী অরবিন্দ সানি বলেন, ‘‘নব্বইয়ের দশকের শেষে নতুন বিল্ডিং তৈরির কাজ শুরু হয়েছিল। কিন্তু এখনও তা অসম্পূর্ণ।’’ তাঁর কথায়, ‘‘বর্তমানে ওই বিল্ডিংয়ের একটা অংশ ব্যবসায়ীদের দেওয়া হয়েছে। এখন সেখানে মাছ-মাংসের দোকান বসে।’’
ল্যান্সডাউন মার্কেটের ব্যবসায়ী সমিতির সম্পাদক অনিল সরকারের বক্তব্য, ২০-২৫ বছরের বেশি সময় ধরে প্রোমোটারেরা তাঁদের কাজ সম্পূর্ণ করেননি। এ নিয়ে ব্যবসায়ী সমিতি হাইকোর্টের দ্বারস্থও হয়েছে। অনিল বলেন, ‘‘২০০৭ সালে বিল্ডিংয়ের একটা অংশ চালু হয়। কিন্তু পুরসভার তরফে তাতে পর্যাপ্ত জল সরবরাহের ব্যবস্থাই করা হয়নি। প্রোমোটার বাকিটা কবে তৈরি করবেন, তা কেউ জানে না।’’ তাঁর বক্তব্য, মেয়র শোভন চট্টোপাধ্যায় পিপিপি মডেলে বাজার তৈরির কথা বলেছেন। কিন্তু ল্যান্সডাউন বাজারে ন্যূনতম 
পরিকাঠামোই নেই।
ব্যবসায়ীদের একাংশের অভিযোগ, বর্ষাকালে জল জমে। পাশাপাশি পাশের জংলা এলাকা থেকে সাপও বাজারে চলে আসে। এছাড়া, তাঁদের দাবি, বিদ্যুতের পুরনো তার থেকে শর্ট সার্কিট হয়ে কয়েক মাস আগে বাজারে আগুনও লেগেছিল। কিন্তু তার পরেও পুর কর্তৃপক্ষের 
টনক নড়েনি।
পুরবাজারের দফতরের অবস্থা আরও খারাপ। দফতরের ছাদ থেকে ভেঙে পড়া চাঙড় ঠেকাতে ত্রিপলের ব্যবস্থা করেছেন কর্মীরা। বর্ষাকালে ওই ছাদ থেকেই চুঁইয়ে পড়ে বৃষ্টির জল। এছাড়া, দোতলায় দফতরের মেঝের একাংশও যে কোনও মুহূর্তে ভেঙে পড়তে পারে। এক পুর আধিকারিক বলেন, ‘‘কর্তৃপক্ষকে বহুবার জানিয়েও সুরাহা হয়নি।’’  
অঞ্জন চট্টোপাধ্যায় নামে এক ক্রেতার কথায়, ‘‘বাজারে পণ্য দ্রব্যের অভাব নেই। তবে পরিকাঠামোর দিকে দ্রুত নজর দেওয়া উচিত।’’ যদিও বাজারের সমস্যা নিয়ে প্রশ্ন করা হলে, স্থানীয় কাউন্সিলর সন্দীপরঞ্জন বক্সী কোনও মন্তব্য করতে চাননি। (চলবে)